Temeljem članka 35. stavka 1. točke 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15), članka 76. stavka 9. Zakona o sportu („Narodne novine“, broj 71/06., 124/10., 124/11., 86/12., 94/13. i 85/15.), članka 32. stavak 1. točke 26. Statuta Grada Vukovara („Službeni vjesnik“ Grada Vukovara, broj 4/09, 7/11, 4/12, 7/13 i 7/15), Gradsko vijeće Grada Vukovara na \_\_\_\_ sjednici održanoj \_\_\_\_\_\_\_ 2017. godine, donosi

**ODLUKA**

O METODOLOGIJI I NAČINU IZVRŠAVANJA I IZVJEŠTAVANJA PROGRAMA JAVNIH POTREBA U SPORTU NA PODRUČJU

GRADA VUKOVARA

I. OPĆE ODREDBE

**Članak 1.**

(1) Odlukom o metodologiji i načinu izvršavanja i izvještavanja programa javnih potreba u sportu na području grada Vukovara (dalje u tekstu: Odluka) propisuje se metodologija i rokovi izrade i dostave prijedloga programa javnih potreba u sportu, način izvršavanja, način i rokovi izvještavanja o provedbi programa javnih potreba u sportu.

(2) Metodologija izrade programa javnih potreba podrazumijeva osnovni standardi, postupak i sadržaj prijedloga programa javnih potreba i financijskih planova.

(3) Način izvještavanja o provedbi programa javnih potreba podrazumijeva način dostave, sadržaj i oblik izvještaja o izvršavanju programa javnih potreba u sportu.

**Članak 2.**

Odredbe ovoga pravilnika odnose se na Zajednicu sportskih udruga grada Vukovara (dalje u tekstu: Zajednica), a njegove odredbe odnose se i primjenjuju na odgovarajući način i na druge organizacijske oblike u djelatnosti sporta.

**Članak 3.**

Javne potrebe u sportu za koje se sredstva osiguravaju iz Proračuna Grada Vukovara su programi, odnosno aktivnosti, poslovi i djelatnosti od značaja za Grad Vukovar:

- poticanje i promicanje sporta,

- provođenje sportskih aktivnosti djece, mladeži i studenata,

- djelovanje sportskih udruga, sportskih zajednica i saveza,

- sportska priprema, domaća i međunarodna natjecanja te opća i posebna zdravstvena zaštita sportaša,

- zapošljavanje osoba za obavljanje stručnih poslova u sportu,

- sportsko-rekreacijske aktivnosti građana,

- sportske aktivnosti osoba s teškoćama u razvoju i osoba s invaliditetom,

- planiranje, izgradnja, održavanje i korištenje sportskih građevina značajnih za Grad Vukovar,

- provođenje i financiranje znanstvenih i razvojnih projekata elaborata i studija u funkciji razvoja sporta.

II. METODOLOGIJA IZRADE PROGRAMA JAVNIH POTREBA

**Članak 4.**

Za provedbu odredbi ove Odluke nadležni su Zajednica i Upravni odjel za društvene djelatnosti Grada Vukovara (dalje u tekstu: Nadležni upravni odjel).

**Članak 5.**

(1) Zadaća zajednice u postupku pripreme i provedbe programa javnih potreba u sportu:

- predložiti kriterije i pravilnike o financiranju iz Proračuna Grada Vukovara na temelju strateških i planskih dokumenata;

- izraditi obrasce natječajne dokumentacije, temeljem kojih će udruge prijavljivati svoje programe ili projekte;

- izraditi prijedlog javnih potreba na temelju javnog poziva za prikupljanje programa za izradu Programa javnih potreba u sportu grada Vukovara;

- dostaviti prijedlog programa javnih potreba u sportu Nadležnom upravnom odjelu na daljnje postupanje;

- u roku 30 dana od dana usvajanja proračuna za sljedeću kalendarsku godinu izraditi i javno objaviti godišnji plan javnih natječaja/poziva;

- javna objava i provedba natječaja/poziva;

- utvrditi prijedlog sastava procjenjivačkog povjerenstva, odnosno stručnih radnih skupina za procjenu projekata i programa;

- izvršiti obradu pojedinačnog programa korisnika;

- izraditi detaljan financijski plan po aktivnostima, poslovima i djelatnostima na temelju provedenog natječaja/poziva te isti dostaviti Nadležnom upravnom odjelu na suglasnost;

- donijeti odluku o financiranju projekata i programa sportskim udrugama;

- potpisati ugovor o financiranju projekta/programa s korisnicima sredstava najkasnije 30 dana od dana donošenja odluke o financiranju programa javnih potreba;

- organizirati stručno praćenje provedbe projekata financiranih na temelju natječaja/poziva;

- pripremiti izvještaje o provedbi i rezultatima Gradu Vukovaru i Uredu za udruge.

(2) Kriterije i pravilnik o financiranju iz Proračuna Grada Vukovara utvrđuje Zajednica, a potvrđuje Gradonačelnik grada Vukovara uz prethodno mišljenje Upravnog odjela za društvene djelatnosti.

(3) Zajednica će dostaviti prijedlog javnih potreba u sportu najkasnije do 30. rujna tekuće godine Gradu Vukovaru.

**Članak 6.**

Zadaća Nadležnog upravnog odjela u postupku pripreme i provedbe programa javnih potreba:

- usklađuje godišnji program javnih potreba u sportu s financijskim pokazateljima, strateškim i planskim dokumentima, Zakonom o sportu, Zakonom o udrugama, aktima Grada Vukovara i odredbama ove odluke,

- konačni prijedlog javnih potreba u sportu predlaže Gradonačelniku koji dostavlja Gradskom vijeću na usvajanje,

- usklađuje detaljan financijski plan s zakonskim odredbama, aktima Grada Vukovara i odredbama ove odluke,

- dostavlja detaljan financijski plan Gradonačelniku na usvajanje

- organizirati stručno praćenje provedbe projekata financiranih iz Proračuna Grada Vukovara,

- pripremiti izvještaje o provedbi i rezultatima Programa javnih potreba u sportu Gradskom vijeću i Uredu za udruge.

**Članak 7.**

(1) Prijedlog Programa javnih potreba obvezno sadrži:

-  uvod,

- programske ciljeve programa javnih potreba,

- osnove programskih kriterija,

- programska područja

- financijski plan po programskim skupinama, programima i potprogramima

(2) Uz prijedlog programa javnih potreba potrebno je priložiti važeće kriterije i pravila koja se odnose na raspodjelu sredstava za izvršenje programa javnih potreba i financijskoga plana.

**Članak 8.**

(1) U slučaju da prijedlog programa javnih potreba i financijski plan nije izrađen u skladu s odredbama ove Odluke, zakonskim odredbama i aktima Grada Vukovara, Grad Vukovar će pozvati predlagatelja da u roku od 15 dana ispravi i/ili dopuni prijedlog programa javnih potreba, a sve u skladu s uputama Grada Vukovara.

(2) U slučaju da predlagatelj ne ispravi i/ili dopuni prijedlog javnih potreba i financijski plan  u skladu s uputama Grada Vukovara, Grad Vukovar će odbiti dati suglasnost.

(3) U slučaju kršenja roka iz stavka 1. ovoga članka, kao i u slučaju nedobivanja suglasnosti,  Grad Vukovar će prilikom procedure donošenja proračuna uzeti u obzir dijelove programa javnih potreba koji su izrađeni u skladu sa Zakonom o sportu i ovom Odlukom.

(4) Suglasnost iz stavka 2. ovoga članka odnosi se na sadržaj prijedloga programa javnih potreba i financijskoga plana, a koja ne podrazumijeva odobrenje ukupnoga iznosa sredstava za sljedeću godinu niti njegovu raspodjelu po programskim skupinama, programima i potprogramima.

**Članak 9.**

(1) Nakon donošenja Programa javnih potreba u športu i detaljnog financijskog plana, iznos namijenjen krajnjim korisnicima će se doznačiti Zajednici sukladno Programu javnih potreba u sportu.

(2) Zajednica će utvrđeni iznos doznačiti krajnjim korisnicima u roku od dva dana od primitka iznosa od strane Grada Vukovara, te o izvršenoj doznaci izvijestiti Upravni odjel za društvene djelatnosti.

**Članak 10.**

(1) Nadzor nad realizacijom doznačenih sredstava izvršava Upravni odjel za društvene djelatnosti, a koji je neposredno odgovoran Gradskom vijeću.

(2) Ukoliko Upravni odjel za društvene djelatnosti utvrdi da iznosi nisu doznačeni krajnjim korisnicima u predviđenom roku, na prijedlog Nadležnog upravnog odjela Gradonačelnik će predložit Gradskom vijeću obustavu doznake krajnjim korisnicima putem Zajednice, te pokrenuti pitanje odgovornosti.

(3) Doznaku sredstava krajnjim korisnicima u slučaju opisanom u stavku 2. ovog članka izvršit će Upravni odjel za društvene djelatnosti preko Upravnog odjela za financije i nabavu.

**Članak 9.**

(1) Zajednica može mijenjati i/ili dopunjavati programe javnih potreba i financijske planove uz suglasnost Grada Vukovara.

(2) Dobivanje suglasnosti na izmjene i/ili dopune programa javnih potreba i financijskih planova provodi se sukladno proceduri za dobivanje suglasnosti na prijedlog programa javnih potreba i financijskih planova.

III. NAČIN IZVJEŠTAVANJA JAVNIH POTREBA

**Članak 10.**

(1) Zajednica je dužna izvještavati Grad Vukovar o realizaciji programa javnih potreba i financijskog plana dva puta godišnje:

- do 1. kolovoza za razdoblje od 1. siječnja do 30. lipnja tekuće godine,

- do 28. veljače za  prethodnu proračunsku godinu.

(2) Iznimno od stavka 1. ovoga članka Zajednica je dužna i na traženje Grada Vukovara dati informacije o provedbi programa javnih potreba i financijskoga plana.

(3) Utvrđuje se obveze Zajednice da u svom izvješću o radu za proteklu godinu, iskaže dinamiku doznačavanja sredstava prema krajnjim korisnicima.

(4) Izvješće o radu u protekloj godini, a koje je usuglašeno između Zajednice i Upravnog odjela za društvene djelatnosti, navedeni upravni odjel dostavlja Gradskom vijeću na usvajanje.

IV. ZAVRŠNE ODREDBE

**Članak 10.**

Zajednica je dužna izraditi prijedlog kriterija i pravilnika o financiranju iz Proračuna Grada Vukovara sukladno svim zakonskim odredbama i strateškim i planskim dokumentima u roku 60 dana od dana stupanja ove Odluke na snagu te dostavi Gradonačelniku Grada Vukovara na usvajanje.

**Članak 11.**

Ova Odluka stupa na snagu 8 dana od dana objave u „Službenom vjesniku“ Grada Vukovara.

KLASA:011-01/17-01/9

URBROJ: 2196/01-01-17-

Vukovar, \_\_\_\_\_\_\_\_\_\_\_\_2017.

PREDSJEDNIK GRADSKOG VIJEĆA

Tomislav Šota, dr. med. vet.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_